विक्रमको बहुप्रतीक्षित डेब्यु
विश्व क्रिकेट लिग च्याम्पियनसिपका लागि नेपाल सन् २०१५ मा यूएई भ्रमणमा थियो । पपुवा न्युगिनीविरुद्ध अबुधाबीमा च्याम्पियनसिपका दुई खेल खेल्दै गर्दा सबैभन्दा उत्साहित नेपाली टोलीमा सम्भवतः विक्रम सोब नै थिए । कारण उनी पहिलो पटक राष्ट्रिय टोलीमा परेका थिए । 
काठमाडौँ — विश्व क्रिकेट लिग च्याम्पियनसिपका लागि नेपाल सन् २०१५ मा यूएई भ्रमणमा थियो । पपुवा न्युगिनीविरुद्ध अबुधाबीमा च्याम्पियनसिपका दुई खेल खेल्दै गर्दा सबैभन्दा उत्साहित नेपाली टोलीमा सम्भवतः विक्रम सोब नै थिए । कारण उनी पहिलो पटक राष्ट्रिय टोलीमा परेका थिए । महबुब आलम र इर्शाद अहमदले पीएनजीसँगको यही खेलबाट लिस्ट ‘ए’ मा डेब्यु गरेका थिए । विक्रमले देखेको ‘डेब्यु’ गर्ने सपना पीएनजीसँगको खेलबाटै पूरा भयो । तर, त्यसका लागि उनले ६ वर्ष लामो यात्रा तय गर्नुपर्‍यो । पीएनजीविरुद्ध ओमानमा मंगलबार भएको एकदिवसीय अन्तर्राष्ट्रिय विक्रमको आफ्नो पहिलो अन्तर्राष्ट्रिय खेल थियो । ६ वर्षअघिको त्यो भ्रमणपछि विक्रम नेपाली टोलीमा आउने जाने भइरहेका थिए । तर, कहिल्यै खेल्न पाएनन् । २०१६ मा नेपालको इंग्ल्यान्ड र नेदरल्यान्ड्स भ्रमण होस् वा अन्यमा नेपाली टोलीभित्र रहे पनि विक्रमको भागमा कहिल्यै खेल्ने मौका जुरेन । त्यसैले पीएनजीसँगको खेल उनका लागि बहुप्रतीक्षित ‘डेब्यु’ बन्यो । खेल सुरु हुनुअघि नेपाली टोलीका व्यवस्थापक दाउद अन्सारीले विक्रमलाई एकदिवसीय अन्तर्राष्ट्रिय क्याप प्रदान गरेका थिए । उनी नेपालबाट एकदिवसीय अन्तर्राष्ट्रिय खेल्ने २६ औं खेलाडी बने । २९ वर्षे विक्रमले यो क्षणलाई विशेष बनाए । सोमपाल कामीले नयाँ बल लिएपछि विक्रम नेपालको दोस्रो ओभर लिएर आएका थिए । उनले आफ्नो पहिलो बलमै टोनी उरालाई बोल्ड गरे । एकदिवसीय अन्तर्राष्ट्रियमा आफ्नो पहिलो खेलको पहिलो बलमै विकेट लिने उनी विश्वका २७ औं खेलाडी बने । एसोसिएट क्रिकेटमा यस्तो सफलता हात पार्ने विक्रम सातौं खेलाडी हुन् । २०१४ को ट्वान्टी–२० विश्वकप नेपालको पहिलो थियो । त्यसमा हङकङविरुद्धको पहिलो खेलमा पारस खड्काले पहिलो बलमै विकेट लिएका थिए । पीएनजीका सफल ब्याट्सम्यान तथा कप्तान असाद भालालाई दोस्रो स्लिपमा आरिफ ब्याट क्याच गराई विक्रमले लगातार २ ओभरमा २ विकेट लिए । त्यसपछि पीएनजी खेलमा फर्किन गाह्रो भयो । विक्रमले ५ ओभरको एक स्पेल उनका लागि विशेषमात्र बनेन, पीएनजीलाई भारी पनि पर्‍यो । त्यसपछि उनी दोस्रो स्पेलमा बलिङमा आउनुपरेन । उनले ५ ओभरमा १ मेडन राख्दै २० रन खर्चेर २ विकेट लिए । पछिल्ला दुई घरेलु प्रतियोगितामा उनी राम्रै छाएका थिए । उनले त्रिभुवन आर्मी क्लबलाई प्रधानमन्त्री कप दिलाउँदा ३ इनिङ्समा ७४ रन बनाउनुका अलावा ७ विकेट लिएका थिए । काठमाडौं मेयर्स कपमा पनि उनले ३ खेलमा ५ विकेट लिँदै राष्ट्रिय टोलीमा आफ्नो अलराउन्ड दाबेदारिता पेस गरेका थिए । प्रायः नेपाली टोली भ्रमणमा जाँदा १४ वा १५ खेलाडी हुन्थे । कोभिड–१९ को जोखिमसँगै यसपटक १७ नेपाली खेलाडी ओमान गएका छन् । त्यसले पनि विक्रमको ओमान भ्रमणलाई बलियो बनाएको थियो । तीव्र गतिको बलिङमा अनुभवी सोमपाल कामीसँग करण केसी रहेको र नयाँ सम्भावना बोकेका गुलशन झा पनि समावेश गरिएकाले विक्रम यसपालि पनि ‘टुरिस्ट’ मात्र भएर फर्किनुपर्ने सम्भावना नदेखिएको होइन । ओमान र अमेरिकासम्मिलित आईसीसी विश्वकप लिग २ का खेलहरू अगाडि पीएनजीसँगको दुई एकदिवसीय अन्तर्राष्ट्रिय खेल नेपालका लागि तयारीक्रममा रहँदा विक्रमको बहुप्रतीक्षित ‘डेब्यु’ सम्भव भएको हो ।